Neuloisinko seuraavaksi paidan ylhäältä alas?

Ylhäältä alas neulomisen lyhyt oppimäärä.

Tarvikkeet: lankaa, pyöröpuikkoja ohjeen mukaan. Rengassilmukkamerkkejä, avattavia silmukkamerkkejä. Kanavaneula. Virkkuukoukku.

Näin se menee:

Katso sopiva koko ohjeesta. Jos olet kahden vaiheilla kahden koon välissä, vilkaise ohjetta. Kahden vierekkäisen koon aloitussilmukat ovat usein samat. Voit myöhemmin sovittamalla päättää kuinka pitkään lisäät silmukoita tai kuinka alas kohti kainaloita ja helmaa neulot.

Neule aloitetaan kaula-aukosta. Tässä kohtaa voit luupata pitkällä pyöröpuikolla, jos sinulla on vain yksi pyöröpuikko käytössäsi. Jos sinulla on tarvikkeissasi lyhyempikin, on mukava aloittaa sillä.

Aseta BOR – silmukkamerkki puikolle kerroksen alkuun (Beginning of Row), minulla se on aina vaaleanpunainen, jotta muistan työstä työhön mikä on keskimerkkini/kerroksen aloitusmerkkini . Käytä sinä mitä vain, mutta hyvä olisi, jos se eroaisi muista merkeistä. BOR asetetaan kun työ yhdistetään pyöröneuleeksi. Jos pelkäät, että työ kiertyy, neulo muutama kerros tasona, ja yhdistä vasta sitten.

Resorin tms. reunuksen jälkeen korotetaan niskaa lyhennetyillä kerroksilla. Neulotaan siis hetki edestakaisin porrastetusti, jotta niskaan tulee pieni korotus ja neule istuu. Tässä voisi lyhyt pyöröpuikko olla helpompi, mutta pitkälläkin saa taiteiltua.

Minä käytän aina lyhennettyihin kerroksiin German short rows -tekniikkaa, vaikka ohjeessa käytettäisiin kiedo ja käännä -tekniikkaa (wrap and turn). Germaani on vain niin paljon helpompi ja huomaamattomampi.

German short rows -tekniikkaohjeita on netissä, tässä yksi:

<https://piiamariaknit.com/lyhennetty-kerros-ja-kaksoissilmukka/>

Seuraavaksi alkavat lisäykset, raglanissa raglansauman (silmukkamerkit puikoille ohjeen mukaan) kummallakin puolella, kaarrokemallissa lisäillään tasaisesti ohjeen mukaisilla kerroksilla. Neulot nyt etukappaletta, hihaa, takakappaletta, hihaa yhtaikaa leventäen niitä kainaloihin asti. Voit selvyyden vuoksi merkitä jonkun kappaleen avattavalla silmukkamerkillä tms. Tod näk aloituksesi (BOR) on takakappaleen keskellä . Lisäykset tehdään eri malleissa eri rytmillä, seuraa ohjetta.

Lisäykset L1o (M1r) ja L1v (M1l) opetellaan raglanissa ja usein L1V pätee kaarrokelisäyksissä. Lyhennykset siis tarkoittavat lisää yksi oikea, lisää yksi vasen (ja suluissa make 1 right, make 1 left).

<https://www.youtube.com/watch?v=J61a8dUWwp8>

Neulotaan ohjeen ja sovitusten mukaan. Itse en tykkää alas menevistä löysistä kainaloista ja erottelen hihat kun sovittaessa saan juuri ja juuri etu- ja takakappaleen venyttämällä yhteen kainalon alla. Tässä vaiheessa on hyvä myös ottaa huomioon venyykö lanka viimeistelyssä.

Sitten erotellaan hihat odottamaan omaa neulomistaan. Useimmiten kainaloon luodaan joitakin uusia silmukoita, ja tässä yksi ohje silmukoiden lisäämiseksi keskelle neuletta:

Voit myös lisätä silmukoita neulomalla, niin minäkin teen nykyään.

Nyt on kaikki uusi taklattu ja avaat telkkarin ja posotat menemään helmaan asti, jos et sitten ole keksinyt neuloa kuviota/pitsiä helmaan. Ohjeessa saattaa olla myös vyötärömuotoiluja, minä jätän ne yleensä huomiotta, koska en tiedä missä vyötäröni nykyään sijaitsee, en ole löytänyt sitä enää vuosiin. Sen sijaan saatan lisäillä silmukoita sivusaumoihin, jotta saan A-linjaa (jos en ole valinnut jo valmiiksi väljää laatikkomaista mallia). Mutta tee ohjeen tai oman mielen mukaan.

Lopuksi, kun helma on valmis ja päätelty, otetaan hihat puikoille ja luupataan pyöröpuikolla valmiiksi. Voit myös käyttää sukkapuikkoja. Jos et tee yhtaikaa kaksilla puikoilla tai vaikka yksillä pyöröillä, merkitse kavennuskohdat avattavilla silmukkamerkeillä. Jos siis haluat kaksi samanlaista hihaa.

Neuleen viimeistelyyn kuuluu aina kastelu. Viimeistellessä useimmat merinot ja eritoten alpakka ja pellava venyvät, jos siis neuleesi on näistä, kannattaa tehdä koossa, joka on vähän liian pieni. Valita siis kahdesta vaihtoehdosta pienempi koko ja jättää pituuksista 4-5 cm pois. Karheampi villa ja puuvilla ja varmaan sukkalangatkin pysyvät suurin piirtein samana. Mallitilkku kannattaa tehdä, jos on epävarma. Neule kasvaa aina hiukan kastellessa.

Viimeistelyssä neule siliää upeaksi taideteokseksi ja saat ylpeänä esitellä sitä kylillä! Viimeistelyn tekemisessä on montaa koulukuntaa, minä olen veteen upottamisuskollinen ja hyvä tulee. En höyrytä, en käytä märkiä pyyhkeitä enkä koskaan jätä viimeistelemättä, vaikka näitäkin koulukuntia on.

Pyörönä neulottaessa minä neulon hiukan tiukempaa kuin tasona, ehkä muutkin. Hihoihin esim voi ajatella 0,5 tai 0,25 mm suurempaa puikkoa, jos varastossa on.

Käsialasta muutenkin: rentouta käsiala, älä tiukistele! Jos käsialasi on kovin tiukkaa, ei neule oikein liiku puikolla. Harjoittele käsialan löysentämistä, neulo rennosti. Nykyään tykätään muutenkin neuloa ohuita lankoja hiukan isommilla puikoilla, jotta neule laskeutuu kauniimmin.

Magic loop eli luuppaus:

<https://www.youtube.com/watch?v=3J1SOn0AIR0>

Käytä ravelrya reippaasti, [www.ravelry.com](http://www.ravelry.com). Rekisteröidy ja käytä hakulaatikkoa. Ohjeita on myös suomeksi, mutta englanniksi ei vaikeaa.

Eng-suomi -sanastoja:

<https://titityy.fi/fi/product/englanti-suomi-neulesanasto/17915>

<http://www.katajala.net/marjut/neuleet/sanasto.shtml>